病中得鄔文伯書
作者：趙汝鐩
朝代：宋

paragraphs: 北風卷地霰穿屋，光寒照几珠百斛。
兒童呼舞健犢奔，病夫擁爐龜殻縮。
打門寄書勤故人，五雲濕牖春生谷。
片辭自可愈頭風，千金指迷况滿幅。
年來塵埃不堪鏡，白髮一摘動盈掬。
星出星入難養痾，安得閑邊半分福。
病中畏酒如畏仇，詩囊亦遣高閣束。
聞君新工千兔禿，君但寫來爲君讀。